Si nafa Mali.
Si ye jiri nafaba ye. Foro kɔnɔ, cikɛlaw b’u sigi a kɔrɔ seli waati, dumunikɛ waati walima lafiɲɛbɔ waati bawo a suma kadi kosɛbɛ.
Si ye jiri ye min bɛ den kosɛbɛ samiɲɛ fɛ. Baganw ni kɔnɔw b’a den dun, cikɛlaw b’a dun kosɛbɛ fana yanni dumuni ka na foro la.
Musow bɛ taa simɔ tɔmɔ ka na n’a ye so, bɛɛ b’a dun. U b’a kɔlɔ ja tile la walima dibi la k’o feere. O wari bɛ musaka caman dila du kɔnɔ bawo musow b’u ka musaka caman kɛ ni o wari ye wa u b’u cɛw fana dɛmɛ tumadɔw la du musakako la.
A ka can a la fana, muso caman b’u ka sikɔlɔ ja k’a susu k’a kɛ tulu ye. An da bɛna se o ma kɔfɛ, n’o tɛ, ni bi tɛ, situlu bɔdon ye don dumanba ye musow bolo ka da a dɔnkiliw n’a nisɔndiyakow kan, a ni an ka duw kɔnɔ, jango ni sɔ tobira a su Kulubalilakaw, samakɛlakaw ani Turelakaw kama.
Aw bɛna o tulu dila ja in dɔ ye kunnafoni in na min kɛra Ségou ani sikɔlɔ, situlu ni safunɛ feeretɔ musow fɛ Burukina. Ja ninnu kɛra C. Hugues fɛ.
Ni situlu bɔra, dɔ bɛ mara fɛn caman kama du kɔnɔ, dɔ fana bɛ kɛ feereta ye. Maakɔrɔbaw ni farafin furakɛlaw bɛ situlu kɛ fura caman ye. O de la a ka gɛlɛ situlu maralen ka ban an ka maakɔrɔbaw bolo togodaw la sabula a ɲɛci ka bon kosɛbɛ an ka farafinna taabolow la. Ni bi tɛ, muso caman tun bɛ situlu kɛ u munnitulu ye jango musokɔrɔbaw, olu b’a kɛ ali sisan.
Situlu bɛ kɛ ka na tobi, a bɛ kɛ dumuni caman na I n’a fɔ sɔ, tiganingurun ani dumuni caman wɛrɛw.
Musokɔrɔbaw bɛ situlu ni ɲɔkala sɛgɛ ɲaami k’a kɛ safunɛ ye. Ni bi tɛ bɛɛ tun bɛ ko o safunɛ na togodaw la. U bɛ finiw ko a la ka minɛn nɔgɔw ko a la fana. O bɛɛ kɔfɛ, o safunɛ in bɛ kɛ fɛn caman wɛrɛ ye farafinna dɔnnibaw fɛ.
Feereta min bɔra a la, musow b’o feere k’o fana k’u musaka ye. U bɛ to ka u cɛw fana dɛmɛ du musakako la n’o wari ye, ali n’a y’a sɔrɔ u cɛw b’u dɛmɛ bawo anw fɛ yan farafinna, an ka togodaw la, o ye kunnawoloko ye cɛ bolo, muso diyanyeko n’a nisɔndiyako don fana a ka de ka forokiya don a cɛ kan na walima a nimɔgɔkɛ a ni ka taafe di a nimɔgɔmuso ma, o furulen dugu wɛrɛ kɔnɔ walima du wɛrɛ kɔnɔ n’o bɛ to kana bɔ u ye. o de la a fɔra ko musow jɔyɔrɔ ka bon du kungo la bawo, u ka tile baaraw kɔfɛ, u bɛ warisɔrɔ baara caman wɛrɛw kɛ, u bɛ se k’u musakaw dila cogo min na ani ka u cɛw dɛmɛ du musaka tali la. Nin situlu baara in y’o dɔ ye. N’i y’a lajɛ, situlu bɛ kɛ fɛn o fɛn ye du kɔnɔ, o bɛɛ ye waribɔ musaka ye. Nga wari tɛ bɔ olu la k’a sabu kɛ musow ka tulu maralen ye. O bɛɛ kɔfɛ, musow bɛ sikɔlɔ ni situlu feereli min kɛ o bɛɛ bɛ dɔ ta du kungo la. O la, jɔyɔba bɛ si la an ka togodaw la ani an ka dugubaw kɔnɔ bawo situlu bɛ mago ɲɛ fan bɛɛ ko caman fana na.
Nin san damadɔ in na, an ka togodala musodɔw bɛ ka kɛ jɛkulu ye ka situlu baara cogoya la walasa a bɛ se ka mara ka ɲɛ k’a bɛn mɔgɔw magoɲɛnan ma I n’a fɔ munni tulu ni fɛn wɛrɛw.
Ni b’a jira ko an ka kan ka siw lakana k’u ladon ka ɲɛ, an kana u tigɛ wa, ni nin togodala muso cɛsirilen ninnu dɛmɛna ni minɛn ye si bayɛlɛmali kama, o bɛ se ka kɛ nafasɔrɔ sira ye ani fantaya kɛlɛli sira ye an ka togodaw la.
Si nafaw
Si nafa Mali.
bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn